Diari Oficial de la Generalitat Valenciana


Sumari del DOGV 5338, del 04-09-2006 (2006/10445)

Resolució de 25 de maig de 2006, de la Direcció General de Patrimoni Cultural Valencià de la Conselleria de Cultura, Educació i Esport, per la qual s'incoa l'expedient de delimitació de l'entorn de protecció del castell de Chiva, per determinar-ne la normativa protectora, i s'obri el període d'informació pública.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5338

Data del DOGV
:   04-09-2006

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2006/10281


Organisme emissor
:   Conselleria de Cultura, Educació i Esport

Tipus de document
:   Resolució

Resolució de 25 de maig de 2006, de la Direcció General de Patrimoni Cultural Valencià de la Conselleria de Cultura, Educació i Esport, per la qual s'incoa l'expedient de delimitació de l'entorn de protecció del castell de Chiva, per determinar-ne la normativa protectora, i s'obri el període d'informació pública. [2006/M10146]  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que, a l'entrada en vigor d'esta llei, hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, ja siga per mitjà d'expedient individualitzat com en virtut del que establix l'article 40.2 de la dita llei i en les seues disposicions addicionals primera i segona. Així, el castell de Chiva gaudix de la consideració de Bé d'Interés Cultural amb la categoria de Monument.  
D'acord amb esta atribució ex lege de la condició monumental, la Resolució de 30 de maig de 2006, de la Direcció General de Belles Arts i Béns Culturals del Ministeri d'Educació i Cultura, va resoldre inscriure l'esmentat immoble en el Registre General de Béns d'Interés Cultural amb la categoria de Monument i amb el següent codi d'identificació: C-N-05-9744933.  
En aplicació del que disposa la disposició transitòria primera, paràgraf segon de la Llei 4/1998, d'11 de juny, del Patrimoni Cultural Valencià, la conselleria competent en matèria de cultura podrà complementar amb les noves mencions i determinacions d'esta llei les declaracions produïdes amb anterioritat a l'entrada en vigor d'esta.  
Atés el que disposen els articles 27 i 28 de la Llei 4/1998, d'11 de juny, del Patrimoni Cultural Valencià, i vist l'informe emés pel Servei del Patrimoni Arquitectònic i Mediambiental d'esta Direcció General, favorable a la incoació d'expedient per a la delimitació de l'entorn de protecció del castell de Chiva i determinació de la normativa protectora d'este, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, en l'exercici de les atribucions que té encomanades, resol:   
Primer  
Incoar expedient per a la delimitació de l'entorn de protecció del castell de Chiva i la determinació de la normativa protectora d'este.  
Els annexos que s'adjunten a esta resolució delimiten literalment i gràficament l'entorn de protecció i n'establixen la normativa protectora.  
Segon  
En compliment del que preceptua l'article 27.3 de la Llei 4/1998, d'11 de juny, del Patrimoni Cultural Valencià, notificar esta resolució a l'Ajuntament de Chiva i als possibles interessats i fer-los saber que, de conformitat amb el que establixen els articles 35 i 36 en relació amb el 27.4 de l'esmentada llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general amb caràcter previ a la seua realització i a l'atorgament de la llicència municipal, quan esta resulte preceptiva.  
Tercer  
Esta incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden, igualment suspesos els efectes de les ja atorgades, suspensió els efectes de la qual i, de conformitat amb la limitació temporal continguda en el paràgraf segon de l'article 33 de la mencionada llei, es resoldran després de la declaració. No obstant la Direcció General de Patrimoni Cultural Valencià, podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que per causa major o interés general hagen de realitzar-se inajornablement, segons el que disposa el paràgraf primer del mencionat article.   
Quart  
Que en compliment d'allò que s'ha preceptuat en l'article 27.3 de la llei es notifique la present resolució al Registre General de Béns d'Interés Cultural per a la seua anotació preventiva i al Registre de la Propietat de València amb el mateix fi.  
Quint  
D'acord amb el que preveu l'article 86 de la llei de procediment administratiu, i l'article 27 de la Llei 4/1998, d'11 de juny, del Patrimoni Cultural Valencià, obrir un període d'informació pública, a fi que totes les persones que tinguen interés que puguen examinar l'expedient durant el termini d'un mes a partir de la publicació de la present resolució en el Diari Oficial de la Generalitat. L'expedient estarà a disposició dels interessats en la Direcció General de Patrimoni Cultural Valencià, Servici de Patrimoni Arquitectònic i Mediambiental, de la Conselleria de Cultura, Educació i Esport, avinguda de Campanar, número 32, de València.  
Sext  
Que la present resolució, amb els seus annexos, es publique en el Diari Oficial de la Generalitat i en el Boletín Oficial del Estado.  
València, 25 de maig de 2006.. El director general de Patrimoni Cultural Valencià: Manuel Muñoz Ibáñez.  
ANNEX I  
Delimitació de l'entorn i normativa de protecció  
1. Justificació de la delimitació proposada  
La delimitació del seu entorn de protecció s'establix en funció dels criteris següents:  
. Topogràfics i paisatgístics, amb la inclusió del turó en què es troba situat el castell i els elements del paisatge urbà, les illes i els carrers immediatament lligats a la seua percepció.  
. Arqueològics, amb la incorporació de les vessants entorn del castell, basant-se en la previsible successió d'assentaments de població previs o lligats al castell, fonamentats en l'existència de restes d'estructures, com la muralla carlina.  
2. Delimitació de l'entorn de protecció  
Línia delimitadora  
Origen: intersecció de l'eix de l'avinguda del Regne de València amb la prolongació del límit nord de la zona verda, punt A.  
Sentit: horari.  
Línia delimitadora: des de l'origen, la línia incorpora la zona verda i prosseguix per l'eix del carrer de los Jazmines fins a girar per l'eix del carrer de las Acacias; travessa l'illa número 63.103 per la part posterior de la parcel·la número 20 prosseguix fins a l'avinguda del Regne de València i gira a nord pel seu eix fins al punt d'origen.  
3. Normativa de protecció del monument i el seu entorn   
Monument:  
Article 1. S'atindrà al que disposa la secció segona, règim dels béns immobles d'interés cultural, del capítol III de la Llei 4/1998, d'11 de juny, del Patrimoni Cultural Valencià, aplicable a la categoria de monument.  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució dels dits fins. L'autorització particularitzada d'ús es regirà segons el que disposa l'article 18 de la Llei 4/1998, d'11 de juny, del Patrimoni Cultural Valencià.  
Entorn de protecció:  
Article 3. A fi de preservar el paisatge històric del castell, fins que no es formalitze el planejament especial previst en l'article 34 de la Llei 4/1998, d'11 de juny, de Patrimoni Cultural Valencià, no s'autoritzarà cap edificació per a qualsevol ús, ni nova urbanització, i quedaran expressament prohibits els moviments de terres, senyalitzacions de tipus publicitari, tala d'arbres i abocament de residus sense autorització expressa de la conselleria competent en matèria de patrimoni cultural.   
S'exceptuen les excavacions que tinguen com a objecte la investigació arqueològica d'acord amb l'article quint d'esta normativa.  
Article 4. El pla especial, esmentat en l'article anterior, orientat a fer compatible els paràmetres urbanístics del planejament municipal amb la protecció paisatgística i visual requerida pel monument, haurà de revisar les alineacions, els usos, la parcel·la mínima, les plantacions de port alt i edificabilitat establits en les normes subsidiàries de planejament municipal, aprovades definitivament el 29 de setembre de 1987 per la Comissió Territorial d'Urbanisme, i en el pla parcial Sant Roc, aprovat per la Comissió Provincial d'Urbanisme el 2 de març de 1972.  
Article 5. En qualsevol intervenció que afecte el subsòl de l'immoble o el seu entorn de protecció, serà aplicable el règim de tutela establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic en el sentit de l'article 39.2.c) de la dita llei.  
Article 6. Qualsevol intervenció en l'entorn ha de tenir l'autorització de l'òrgan competent en matèria de cultura, que s'emetrà amb els criteris establits en la present normativa i en l'article 39.3 de l'esmentada llei.  
ANNEX II  
DOCUMENTACIÓ GRÀFICA